Versindaba » Blog Archive Jevtoesjenko skenk sy huismuseum aan staat : Versindaba
Jevtoesjenko skenk sy huismuseum aan staat
Volgens 'n berig op De Papieren Man het die bekende Russiese digter Jevgeni Jevtoesjenko (77) besluit om sy volledige boek- en kunsversameling aan die Russiese staat te skenk. Die idee is dat die dubbelverdiepinghuis, wat in die skrywerskolonie Peredelkino buite Moskou geleë is, as 'n museum bedryf sal word. Afgesien van Jevtoesjenko se boekversameling, besit hy ook 'n kunsversameling waaronder 'n aantal oorspronklike werke deur Pablo Picasso gereken word. "Men moet deze dingen die ook een geestelijke waarde vertegenwoordigen niet voor de mensen verbergen", het Jevtoesjenko glo aan die Russiese media gesê.
Jevtoesjenko is natuurlik een van die mees gewilde (en geliefde) digters in Rusland. Hy het reeds in die sestigerjare roem verwerf met sy gedig Babii Jar (1962). Tydens sy optredes het hy maklik 'n gehoor van etlike duisende betrek. Weens sy sterk teenkanting teen die Kommunisme was hy gereeld in konflik met die vorige bestel; telkens oor kwessies soos antisemitisme en die Kommunistiese owerheid se onvermoë om die uitdelging van die Jode by Kiev te erken en te gedenk.
Tans doseer Jevtoesjenko nog poësie aan die Universiteite van Moskou en Tulsa in die VSA.
Vir jou leesplesier plaas ek die beroemde gedig, wat ook as teks gedien het vir 'n toonsetting deur Sjostakovitsj, hieronder.
Mmm, sedert gister het daar twee nuwe plasing op die webblad bygekom en dit is Jo Prins se ietwat tong-in-die-kies-besinning oor Panjo die Tier en slagspreke wat as moontlike inspirasie vir Nando-advertensies mag geld, en Ingrid Brunkhorst Hurrell wat haar eerste bydrae in die Buiteblik geplaas het …
Dan is dit hierdie naweek natuurlik die Kaapse Boekbeurs. Indien jy in die omstreke is, moet jy beslis 'n draai maak. Veral Saterdag- en Sondagmiddag vanaf 15:00 se kant by die Poetry Café, aangesien daar wel 'n paar Afrikaanse digters geskeduleer is om dan op te tree.
Inderdaad 'n plesierige naweek wat op hande is.
How vile these antisemites–
"The Union of the Russian People"!
Yet we can do so much–
No, it's the ice breaking…
© Jevgeni Jevtoesjenko (Vertaal deur George Reavey)
Friday, July 30th, 2010 | Nuuswekkers. Louis.
2 Kommentare op "Jevtoesjenko skenk sy huismuseum aan staat"
July 30th, 2010 at 06:07
Dis werklik 'n aangrypende vers hierdie van Jevtoesjenko. Dankie.
July 30th, 2010 at 07:27
Dit is nou verskriklik toevallig: ek het pas gister 'n opname van Sjostakovitsj se Simfonie 13 (Babii Yar) gekoop en gisteraand daarna geluister, en nadat ek die CD se omslagboekie gelees het, was ek van plan om vanoggend Jevtoesjenko se gedig (en van die ander wat Sjostakovitsj vir daardie simfonie getoonset het) te plaas en bietjie te skryf oor die moeilikheid wat die komponis en die skrywer in die vroee 60's, rondom die eerste opvoering van die werk, met die sensors opgetel het… Ek sal nog steeds, miskien Maandag, iets oor die simfonie skryf. 'n Aangrypende werk.